**Bátaszék Város Önkormányzata Képviselő-testületének .../.... (...) önkormányzati rendelete**

**A városi piac és helyi termelői piac tartásáról**

Bátaszék Város Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 14. pontjában meghatározott feladatkörében eljárva, a képviselő-testület és szervei szervezeti és működési szabályzatáról szóló 2/2011. (II. 1) önkormányzati rendelet 25. § (4) bekezdésében biztosított véleményezési jogkörében eljáró Pénzügyi és Gazdasági Bizottság véleményének kikérésével a következőket rendeli el

**1. Általános rendelkezések**

**1. §**

(1) A rendelet tárgyi hatálya kiterjed Bátaszék Város közigazgatási területén az önkormányzat által fenntartott városi piacra és helyi termelői piacra.

(2) A rendelet személyi hatálya kiterjed Bátaszék Város közigazgatási területén piacot és helyi termelői piacot fenntartóra, üzemeltetőre és minden olyan magánszemélyre, egyéni vállalkozóra, őstermelőre, jogi személyre és jogi személyiséggel nem rendelkező szervezetre, aki, vagy amely a piacon bármilyen értékesítési vagy szolgáltató tevékenységet folytat, valamint a piac területén tartózkodókra.

**2. §**

(1) E rendelet alkalmazása során:

*a)* helyhasználó: aki az üzemeltetővel olyan szerződéses jogviszonyt létesít, amely alkalmi (napi) vagy tartós (negyedéves) piachasználatra jogosít;

*b)* árusítás: a termék vásárlóknak történő bemutatása és értékesítése;

*c)* fenntartó: Bátaszék Város Önkormányzata;

*d)* piac: a kereskedelemről szóló 2005. évi CLXIV. törvény (továbbiakban: Kertv.) 2. § 19. pontja szerinti kiskereskedelmi tevékenység folytatására szolgáló hely;

*e)* helyi termelői piac: a Kertv. 2. § 5a. pontja szerinti termékértékesítésre szolgáló hely;

*f)* termék: a Kertv. 2. § 21. pontja szerinti ingó dolog;

*g)* üzemeltető: a fenntartó vagy a fenntartó által kijelölt, a piac, illetve helyi termelői piac vezetését, illetve annak működtetésével kapcsolatos feladatokat ellátó személy, aki a fenntartó nevében eljárni jogosult.

(2) Bátaszék Város Önkormányzata a piac és helyi termelői piac fenntartásával kapcsolatos feladatait üzemeltető útján látja el. Az üzemeltető a BÁT-KOM 2004. Városüzemeltető és Szolgáltató Korlátolt Felelősségű Társaság.

**2. A piacok helye és nyitvatartása**

**3. §**

(1) Bátaszék Város Önkormányzata által fenntartott városi piac helyszínei*:*

*a)* Bátaszék, Hősök tere 4. (958/1 hrsz.)

*b)* Bátaszék, Kossuth utca (951 hrsz.)

*c)* Bátaszék, 957/1 hrsz.

(2) A helyi termelői piac helye megegyezik a városi piac helyszíneivel.

**4. §**

(1) A piac szerdai és szombati napokon 6.00 órától 12.00 óráig tart nyitva.

(2) A helyi termelői piac nyitvatartása megegyezik a városi piac nyitvatartásával.

(3) A nyitvatartási rendet a piac területén jól látható módon kell kifüggeszteni.

(4) A piac ünnepnapokon, valamint a piaci helyszín területére előre meghirdetett városi ünnepségek, rendezvények napján zárva tart.

(5) A (4) bekezdésben meghatározott zárvatartás esetén a piaci nap áthelyezésre kerülhet, amelyről az üzemeltető hirdetmény útján tájékoztatást nyújt.

**5. §**

A piac területén nyilvános illemhely üzemel, amely a piac nyitvatartási idejében ingyenesen igénybevehető.

**3. Az üzemeltető feladatai**

**6. §**

(1) Az üzemeltető feladata a piac részletes működési rendjének meghatározása, biztosítása, területének tisztántartása, egyéb, a vonatkozó hatályos jogszabályokban, valamint e rendeletben megfogalmazott feladatok ellátása.

(2) Az üzemeltető feladatai:

*a)* biztosítja a piacok rendjét, az árusítás zavartalanságát;

*b)* kijelöli az árusítóhelyeket;

*c)* beszedi a helypénzeket, díjakat;

*d)* üzemelteti a piac területén található nyilvános illemhelyet;

*e)* megteszi a piac rendjére vonatkozó jogszabályokban és a jelen rendeletben foglaltak érvényesítése érdekében a szükséges intézkedéseket.

**7. §**

A fenntartó kérésére az üzemeltető évente beszámol a piac működéséről.

**4. A helyhasználat díja**

**8. §**

(1) A városi és helyi termelői piac alkalmi (napi) helyhasználatára megállapított helypénz mértékét az 1. melléklettartalmazza.

(2) A városi és helyi termelői piac tartós helyhasználatára (negyedéves) megállapított helypénz mértékét a 2. melléklettartalmazza.

**9. §**

(1) A használati díjat a használó előre köteles megfizetni az üzemeltető részére.

(2) A tartós helyhasználó az árusítóhely használatát másnak nem engedheti át.

**10. §**

(1) Alkalmi (napi) helyhasználati díj megfizetése ellenében vehető igénybe a piacnak árusításra kijelölt azon része, amely nincsen tartós helyhasználati célra kiadva.

(2) Az alkalmi (napi) helyhasználatra kijelölt területnek az igénybevételére a helyhasználó az alkalmi helyhasználati díj megfizetésével szerez jogosultságot. Ugyanaz a hely egy napon többször is kiadható, ha azt az előző helyhasználó kiürítette. Ebben az esetben az új helyhasználó is a teljes alkalmi díjat köteles megfizetni. A megszerzett jogosultság másra nem ruházható át.

(3) Az alkalmi (napi) helypénz megfizetése a piac nyitvatartásától zárásig tart. A helyhasználó a helyhasználat jogosultságát köteles felszólításra igazolni, ennek hiányában a helyhasználó az alkalmi díjat köteles újból megfizetni.

**5. A piac rendjéhez kapcsolódó fenntartói rendelkezések**

**11. §**

(1) A piac területére nem lehet gépjárművel behajtani kivéve a fenntartó vagy üzemeltető előzetes engedélyével.

(2) Szállító járművek az áru le- és felrakásának ideje alatt sem hajthatnak be a piac területére.

(3) A piac területén parkolás kizárólag az elárusítótér mellett kialakított parkolóban, az erre a célra kijelölt helyen megengedett.

**12. §**

A piac területén elhelyezett termék, illetve bármilyen vagyontárgy őrzése, kezelése és tárolása a helyhasználó felelőssége és kötelezettsége.

**13. §**

A piacokon a helyhasználó által, illetve a tevékenysége által harmadik fél részére okozott kárért, balesetért (anyagi és személyi) felelősséggel tartozik a polgári jog szabályai szerint.

**14. §**

(1) A piaci rend megtartása az ott jelen levő valamennyi személy kötelessége.

(2) A piac üzemeltetője a piac rendjét folyamatosan ellenőrizni és felügyelni tartozik. Az üzemeltető a piac rendjének biztosítása érdekében jogosult ellenőrizni a vállalkozói engedélyeket, őstermelői igazolványokat, közreműködik a szakhatóság(ok) által végzett ellenőrzésekben.

(3) Az üzemeltető az általa tapasztalt jogsértés esetén értesíti az illetékes hatóságot, szükség esetén szabálysértési, hatósági, vagy büntető eljárást kezdeményez.

**6. Záró rendelkezések**

**15. §**

Hatályát veszti A városi piac tartásáról szóló Bátaszék Város Önkormányzat Képviselő-testületének 13/2004 (VI.4.) KTR számú rendelete.

**16. §**

Ez a rendelet 2023. december 1-jén lép hatályba.

*1. melléklet az .../... . (... . ... .) önkormányzati rendelethez*

**A városi és helyi termelői piac alkalmi (napi) helyhasználatára megállapított helypénz**

|  |  |  |
| --- | --- | --- |
| Kereskedők esetében | asztalon történő árusításkor | 534,- Ft/m2/alkalom |
| burkolaton történő árusításkor | 310,- Ft/m2/alkalom |
| Őstermelők/kistermelők esetében | asztalon történő árusításkor | 155,- Ft/fm/alkalom |
| burkolaton történő árusításkor | 90,- Ft/m2/alkalom |

*2. melléklet az .../... . (... . ... .) önkormányzati rendelethez*

**A városi és helyi termelői piac tartós helyhasználatára (negyedéves) megállapított helypénz**

|  |  |  |
| --- | --- | --- |
| kereskedők esetében | burkolaton történő árusításkor | 6220,- Ft/m2/negyedév |
| őstermelők/kistermelők esetében | burkolaton történő árusításkor | 1806,- Ft/m2/negyedév |

Általános indokolás

Az új rendelet megalkotásának szükségességét indokolja: a rendelkezések pontosítása a gyakorlati tapasztalatok alapján, a jogszabály megalkotása óta (2004) bekövetkezett jogszabályváltozások.

Részletes indokolás

**Az 1. §-hoz**

A rendelet hatályát határozza meg.

**A 2. §-hoz**

Értelmező rendelkezéseket tartalmaz.

**A 3. §-hoz**

Meghatározza a piac és a helyi termelői piac helyszíneit.

**A 4. §-hoz**

A piac és a helyi termelői piac nyitvatartásával kapcsolatos szabályokat határozza meg.

**Az 5. §-hoz**

Az illemhely biztosításáról rendelkezik.

**A 6. §-hoz**

Az üzemeltető feladatait határozza meg.

**A 7. §-hoz**

Beszámolási kötelezettséget ír elő az üzemeltetőnek.

**A 8–10. §-hoz**

A helyhasználati díjakat határozza meg,

**A 11–14. §-hoz**

A piac működési rendjéhez kapcsolódó fenntartói szabályokat határozza meg.

**A 15. §-hoz**

Korábbi rendeletre vonatkozó hatályon kívül helyező rendelkezést tartalmaz.

**A 16. §-hoz**

Hatályba léptető rendelkezést tartalmaz.

**Az 1. melléklethez**

A városi és helyi termelői piac alkalmi használatára vonatkozó helypénzek mértékéről rendelkezik.

**A 2. melléklethez**

A városi és helyi termelői piac tartós használatára vonatkozó helypénz mértékéről rendelkezik.